SKRIFTLIG FORESPØRGSEL E-2313/01

af Dominique Vlasto (PPE-DE) til Kommissionen

(31. juli 2001)

Om: Bistand til SMV'er i turistsektoren

SMV'erne i turistsektoren betragtes som hovedhjørnestenen i en bæredygtig udvikling på europæisk område. Disse SMV'er har derfor interesse i at mobilisere økonomiske ressourcer for at forny deres faciliteter og tiltrækningskraft og således bidrage til at opfylde målsætningen om en bæredygtig udvikling i Europa.

SMV'erne råder imidlertid ikke altid over tilstrækkelige økonomiske ressourcer, eller de er ikke indstillet på at løbe den risiko, der er forbundet med omfattende investeringer.

Kan Kommissionen oplyse, hvilke former for fællesskabsstøtte der kan ydes til disse SMV'er for at fremme deres investeringer?

Svar afgivet på Kommissionens vegne af Erkki Liikanen

(17. oktober 2001)

Der findes ingen særlige fællesskabsforanstaltninger for små og mellemstore virksomheder (SMV'er) i turistsektoren.

Alle SMV'er har adgang til finansieringskilder gennem programmer, der i princippet ikke er rettet mod en bestemt sektor, men snarere tjener til virkeliggørelse af Fællesskabets store mål inden for f.eks. regionaludvikling, udvikling i landdistrikterne, beskæftigelse osv. Alt i alt findes der således betragtelige midler til at støtte disse virksomheder.

De vigtigste finansieringskilder er strukturfondene, Den Europæiske Fond for Regionaludvikling (EFRU), Den Europæiske Socialfond og Den Europæiske Udviklings- og Garantifond for Landbruget (EUGFL). Som eksempel kan nævnes, at projekter i turistsektoren blev støttet med i alt 7,3 mia. EUR fra strukturfondene i perioden 1994-1999. Behovet for støtte i denne sektor fremhæves specielt i Kommissionens meddelelse Strukturfondene og deres samordning med Samhørigshedsfonden Retningslinjer for programmer for perioden 2000-2006. Støtten kan tage form af tilskud, lån eller investeringer i venturekapital. Den endelige afgørelse om en sådan støtte træffes af de forvaltningsmyndigheder, der er oprettet i regionerne.

Andre vigtige finansieringskilder for SMV'er er det flerårige program til fremme af initiativ og iværksætterånd, især med henblik på små og mellemstore virksomheder (SMV'er), (2001-2005) og Fællesskabets rammeprogram for forskning. Der er gennem disse programmer tildelt 317 mio. EUR til forbedring af det finansielle klima for virksomhederne.

Fællesskabsprogrammerne, der spænder meget bredt, gennemføres ikke i centralt regi af Kommissionen, men i samarbejde med de nationale myndigheder og meget ofte med de regionale og lokale myndigheder som mellemled som anført ovenfor i forbindelse med strukturfondene. I nogle tilfælde lader Kommissionen banker eller venturekapitalselskaber varetage tildelingen af støtten. SMV'er, der ønsker oplysninger om egnede støtteformer, rådes til at henvende sig til nettet af Euro Info Centre (EIC'er). Medlemmerne af dette net kan vejlede dem om samtlige de programmer, der findes på regionalt, nationalt og europæisk plan, og således bistå dem med de investeringer, de påtænker.

En ajourført liste over de mange EIC'er, der findes i medlemsstaterne og i kandidatlandene, er offentligt tilgængelig på Kommissionens websted: http://europa.eu.int/comm/enterprise/networks/eic/eic.html

Kommissionens Generaldirektorat for Erhvervspolitik stiller desuden nyttige oplysninger om finansiering for erhvervsdrivende i turistsektoren til rådighed på turismekontorets websted: http://europa.eu.int/comm/enterprise/services/tourism/index_en.htm